Afrikaans is Groot-konserte: Borge onttrekPick n Pay en Landrover, twee van die Afrikaans is Groot-konsertreeks se hoofborge, het bevestig dat hulle nie vanjaar as borge gaan optree nie. Barnard Beukman, woordvoerder van Afrikaans is Groot (AIG), het die nuus in ’n mediaverklaring bekend gemaak en Pick n Pay en Land Rover bedank vir hul bydrae tot Afrikaanse musiek. “Albei het deur hul afgelope borgskap met AIG ŉ groot bydrae gelewer tot die ontwikkeling van veral Afrikaanse musiek en om ŉ konsertreeks van internasionale gehalte vir musiekliefhebbers te bring.” Steve Hofmeyr het in November verlede jaar ŉ opskudding op sosiale media veroorsaak nadat hy getwiet het: “Sorry to offend but in my books Blacks were the architects of Apartheid. Go figure.” Talle Twitter-gebruikers het Hofmeyr se borge en maatskappye wat geleenthede borg waar Hofmeyr betrokke is, op sosiale media gekap en gevra of hulle sy uitlatings goedkeur. Pick n Pay het destyds gesê hy sal sy toekomstige borgskap van Afrikaans is Groot heroorweeg na aanleiding van Hofmeyr se uitlatings. “Pick n Pay verwerp Steve Hofmeyr se uitlatings oor apartheid. Dit het geen plek in Suid-Afrika nie,” het die maatskappy in ŉ verklaring gesê. Land Rover het ook destyds Hofmeyr se uitlatings veroordeel. Volgens Beukman sal AIG binnekort sy nuwe borge vir 2015 aankondig. Hy het beklemtoon dat AIG se rol die bevordering van musiek is. “Die jaarlikse konsertreeks se doel is om die gewildste Afrikaanse kunstenaars op openbare aanvraag op een verhoog saam te trek. Die konsep is uiters gewild en verlede jaar se bykans 80 000 kaartjies is binne enkele dae uitverkoop.” Beukman het gesê AIG betrek kunstenaars volgens vasgestelde kriteria. “Dit sluit in: die kunstenaar se hoeveelheid CD-verkope, gewildheid in die mark en die musikale meriete van liedjies om in te pas by die tema van ŉ bepaalde produksie. AIG se enigste ooreenkoms met die kunstenaars is dus die uitvoering van hul musiek. “Daarom is dit nie AIG se rol om betrokke te raak by of kommentaar te lewer op enige kunstenaar se persoonlike of openbare standpunte nie. Hul deelname bly egter onderhewig aan ŉ ooreenkoms met AIG om nie die handelsmerk direk by omstrede kwessies te betrek nie. Op die verhoog moet hulle ook hou by die voorgeskrewe program van die produksie.” Die AIG-konserte in Pretoria word op 13, 14, 20, 21, 27 en 28 November gehou. Die kaartjieverkope begin op 25 Maart.